b'\n_START_ARTICLE_\nShmuel Gonen\n_START_SECTION_\nTidlige \xc3\xa5r\n_START_PARAGRAPH_\nGonen blev f\xc3\xb8dt i Litauen og immigrerede til Pal\xc3\xa6stina med sin familie som tre\xc3\xa5rig. Han gjorde tjeneste i Haganah fra 14-\xc3\xa5rs alderen og deltog i slagene om Jerusalem under Israels uafh\xc3\xa6ngighedskrig. Han blev s\xc3\xa5ret fem gange._NEWLINE_Efter krigen forblev han i den israelske h\xc3\xa6r og steg i graderne i panserstyrkerne. Han havde kommandoen over et kampvognskompagni under Suezkrigen i 1956 og blev tildelt tapperhedsmedaljen. Han fik senere til opgave at integrere den nye Centurion kampvogn i styrken og havde senere kommandoen over den f\xc3\xb8rste bataljon med disse kampvogne._NEWLINE_I 1966 blev han udn\xc3\xa6vnt til chef for 7. pansrede brigade. Det var p\xc3\xa5 denne post at han under Seksdageskrigen f\xc3\xb8rte sine tropper fra Rafah frontfremspringet lige til Suezkanalen. Efter krigen holdt han en ber\xc3\xb8mt tale med titlen: "Mine glorv\xc3\xa6rdige br\xc3\xb8dre, som fortjener stort ry", som indeholdt den ber\xc3\xb8mte s\xc3\xa6tning: "Vi s\xc3\xa5 d\xc3\xb8den direkte i \xc3\xb8jnene, og den slog \xc3\xb8jnene ned."_NEWLINE_I sin tid i h\xc3\xa6ren var Gonen ikke vellidt blandt sine underordnede, som ans\xc3\xa5 hans metoder for at v\xc3\xa6re urimelige og drakoniske. Han var kendt for at fasts\xc3\xa6tte s\xc3\xa6rligt lave hastighedsgr\xc3\xa6nser for m\xc3\xa6ndene i sin brigade, blot for selv at overtr\xc3\xa6de dem. Det blev ogs\xc3\xa5 vist i en popul\xc3\xa6r israelsk bog "\xd7\x97\xd7\xa9\xd7\x95\xd7\xa4\xd7\x99\xd7\x9d \xd7\x91\xd7\xa6\xd7\xa8\xd7\x99\xd7\x97" ("Chasufim Batzariach", "Udsat i t\xc3\xa5rnet"), at han med overl\xc3\xa6g lod sine m\xc3\xa6nd falde igennem inspektion og derp\xc3\xa5 straffede dem for det. Han var alt for striks og uddelte ofte h\xc3\xa5rde straffe til soldater, som blev anklaget for mindre forseelser, s\xc3\xa5som at have undladt at pudse st\xc3\xb8vler. Hans underordnede s\xc3\xb8gte ofte om at blive flyttet til andre enheder._NEWLINE_I marts 1968 havde Gonen kommandoen over den fejlslagne offensiv Slaget ved Karameh i Jordan, hvore Yasser Arafat og PLO havde deres base. Alligevel fortsatte han med at stige i graderne, og den 15. juli 1973 efterfulgte han Ariel Sharon som chef for Sydkommandoen.'